El TSJ admet un altre recurs del PP contra el nom de la ciutat de València
La decisió arriba dies després que el mateix tribunal hagi suspès de manera cautelar el decret de plurilingüisme de la Generalitat, també a instància del PP
La secció primera de la sala contenciosa administrativa del Tribunal Superior de Justícia valencià ha admès a tràmit el recurs presentat pel PP a l’Ajuntament de València contra el decret que aprova el canvi de nom del municipi de València per la forma en català de ‘València’. Així consta en la resolució, que pot ser encara recorreguda en un termini de cinc dies. El TSJ també ha acordat d’obrir una peça separada per a estudiar la suspensió d’aquest acord i també requereix a la Generalitat que en el termini de 20 dies li enviï l’expedient administratiu d’aquest.
Segons el regidor del grup municipal popular Cristóbal Grau, la seva formació entén que el decret és suspès per silenci administratiu des del dia 6 d’abril de 2017, en haver transcorregut el termini d’un mes que marca la Llei de Procediment Administratiu sense que el Consell hagués resolt la situació. ‘El que ara sol·licitem al tribunal és que mantinga eixa suspensió durant la tramitació del recurs, a fi d’evitar als valencians els innecessaris costos que es produirien si començaren a canviar-se totes les plaques i senyals del municipi, de la Comunitat i, fins i tot, de la resta d’Espanya, en les quals apareix l’actual denominació’, ha afirmat el regidor.
La decisió del TSJ arriba després que la justícia obligués a restituir els noms dels carrers franquistes d’Alacant, també a petició del PP, després que l’ajuntament hagués aprovat de canviar-los per d’altres que reivindiquessin la democràcia i la cultura popular. Aquesta setmana, el TSJ també ha suspès de manera cautelar el decret de plurilingüisme a instància, novament, del PP que presideix la diputació d’Alacant.